སྲོག་ཤིང་ནི་རྩ་དབུ་མའི་མཚོན་དོན་ཡིན་ལ།སྐུའི་རྟེན་དང་ཐུགས་ཀྱི་རྟེན་བྱེད་ཅིང་།འདིར་གསུང་གི་རྟེན་མི་དགོས་པར་གསུངས་པ་ལྟར།སྐྱེས་བུ་དར་མ་མིང་བཀྲ་ལེགས་པོས།ཁ་ཤར་དུ་བསྟན་པའི་རི་ལས་ཨ་ཀ་རུ་དང་།ཤུག་པ་སོགས་ཤིང་བཟང་པོ་འདོམ་གང་ཙམ་ལ།ཤར་ངོས་མ་ནོར་བར་བླངས་ནས་གླིང་བཞིར་བྱས་ཐོགདེ་ལ་བཟང་དྲུག་དང་ར་དཀར་མོའི་འོ་མས་བྱུགས་ཤིང་།དེའི་ཤར་གྱི་འོག་ནས་སོར་གསུམ་གྱི་ཚད་ཙམ་ལ་གླིང་བཞི་བྲི།དེ་ནས་ཡར་མཐོ་གང་འཇལ་བའི་སྣར་ཁུང་གྲུ་བཞི་བརྐོས་པའི་ནང་མིག་གཅིག་ལ་སྲིད་པ་ཧུའི་ཕྱག་རྒྱ་སྔགས་ཚིག་དང་བཅས་པ་བྲི།གཡུ་དང་མགྲོན་བུ་བཏགས་པའི་རྟ་དཀར་ལུག་དཀར་དང་།མེ་ལ་མ་རེག་པའི་བྱ་རྒོད་སྒྲོ་བཞི་ཅན་སྨྱུག་མ་ཚིགས་གསུམ་གྱི་མདའ་ལ་གསེར་གཡུ་དུང་གསུམ་དང་།དར་ཚོན་སྣ་ལྔ་བཏགས་ཏེ།བྲེ་མཐོ་གང་ལས་མི་ཆུང་བའི་ནང་དུ།གོང་དུ་བཤད་པའི་སྨན་ལྔ་དང་རིན་ཆེན་ལྔ།དྲི་ལྔ།འབྲུ་ལྔ།སྙིང་བོ་ལྔ།བདུད་རྩི་ལྔ་སོགས་རྫས་འདི་རྣམས་བཀྲ་མི་ཤིས་པའི་སྐྱོན་དང་བྲལ་བར་བསགས་ལ་ཁྱད་པར་ནས་སྔོན་གྱིས་བཀང་བར་བྱེད།སྲོག་ཤིང་གི་ངོས་ལ་འབྲི་རྒྱུ་ནི་ཀོང་ཙེའི་ལུགས་ལ་མཆོད་རྟེན་གྱི་སྤྱི་འགྲོས་ལྟར་བྱས་པས་འཐུས་ཤིང་།བོན་ལུགས་ལ་རང་གི་ཐུན་མོང་མ་ཡིན་པའི་འབྲི་ཚུལ་གཞན་དག་ཡོད་དེ།རྩེ་མོར་ཉི་ཟླ་སྐར་གསུམ་ལ་སོགས་པ་འབྲི་བ་སྟེ།རྒྱུ་མཚན་ནི།ཟུར་གཞན་ཞིག་ནས་བཤད་ན།ཉི་མ་གསུང་གི་རྣམ་པའི་ངོ་བོ་དང་།ཟླ་བ་སྐུའི་རྣམ་པའི་ངོ་བོ།ཁྱད་པར་དུ་ནཱ་ད་ཐུགས་ཀྱི་རྣམ་པའི་ངོ་བོ་ཡིན་ཚུལ་དེ་འབྲི་ཞིང་སྐར་མ་མི་འབྲི་བ་ནི་ད་ལྟ་སྤྱི་ལ་ཁྱབ་པར་བྱས་པ་ཙམ་རེད།